<classify> WATU watatu wanashikiliwa na vyombo vya dola wilayani Kilombero na Ulanga mkoani Morogoro kwa kudaiwa kungoa bolti za vyuma vya daraja la Mto Kilombero lililopewa jina la Daraja la Magufuli.Kwa kutenda kosa hilo, watu hao wameelezwa kuwa wanadhoofisha juhudi za serikali za kuwaletea wananchi maendeleo. Kutokana na tukio hilo, Mkuu wa Mkoa wa Morogoro, Dk Stephen Kebwe aliziagiza Kamati za Ulinzi na Usalama za Wilaya ya Ulanga na Kilombero kuendelea kuwashikilia watu hao hadi upelelezi utakapokamilika.Aliagiza pia kamati hizo kuendelea kuwatafuta na kuwakamata watu wengine wanaojihusisha na vitendo hivyo vya kungoa vyuma katika daraja hilo na kuwafikisha kwenye vyombo vya dola.Mkuu huyo wa mkoa alitoa agizo hilo juzi wakati wa mkutano wa hadhara na wananchi wa Kijiji cha Kivukoni wilayani Ulanga mpakani mwa Wilaya za Ulanga na Kilombero. Alisema daraja hilo hivi sasa ni mkombozi kwa wananchi wa Wilaya za Ulanga, Malinyi na Kilombero na ndilo linalowawezesha wananchi wa wilaya hizo kukuza uchumia wao na wa Taifa kwa haraka zaidi.Mkuu huyo wa Mkoa pia aliuagiza Wakala wa Taifa wa Barabara Tanroads Mkoa wa Morogoro kuchomelea bolti zinazounganisha vyuma vya daraja hilo ili zisifunguliwe kirahisi na wahalifu.Katika hatua nyingine, Mkuu huyo wa mkoa alimtaka mkandarasi aliyekuwa anajenga daraja hilo kurudi katika eneo la kazi na kuendelea kulitunza kwa kipindi chote cha matazamio hadi hapo atakapolikabidhi rasmi serikalini.Naye Mwenyekiti wa Halmashauri ya Wilaya ya Ulanga, Furaha Lilongeli akizungumza kwa niaba ya wenyeviti wa Halmashauri za Kilombero na Mji Ifakara aliwataka wananchi wa eneo hilo kuendelea kuwataja wote wanaohusika kuhujumu daraja hilo ili sheria zichukuliwe.Baadhi ya wananchi wa kijiji hicho walitoa ombi la kujengwa kwa Kituo cha Polisi karibu na eneo la daraja hilo na askari kufanya doria hasa wakati wa usiku, na pia serikali kufunga kamera za usalama ili kutazama matukio yanayofanyika katika lote la daraja.Pia walishauri zifungwe taa zenye uwezo wa kuwaka muda wote wa usiku kwani zilizopo zinazotumia mwanga wa jua na hivyo huzimika saa 10 usiku na kuwawezesha wahalifu kufanya hujuma hizo.Daraja la Magufuli lenye urefu wa mita 384 na kuwekewa lami kuingia na kutoka yenye urefu wa jumla ya kilometa tisa, lina uwezo wa kupitisha tani 180 kwa wakati mmoja na lilizinduliwa na Rais John Magufuli, Mei 5, mwaka huu.  <topic>: KITAIFA 